Helsingin yliopiston mikrobiologian professori Per Saris on kehittänyt suolistoystävällisen probioottisen oluen. Keksintö kiinnostaa, ja paraikaa reseptiä hiotaan yhdessä panimon kanssa.

Per Saris innostui kokeilemaan, saisiko apteekista saatavalla Saccharomyces boulardii -hiivalla valmistettua olutta.

Tätä probioottista hiivaa käytetään vähentämään oireita muun muassa akuutissa ripulissa, turistiripulissa, antibioottiripulissa, ärtyneen suolen oireyhtymässä sekä tulehduksellisissa suolistosairauksissa.

Kokeilu onnistui, ja oluen kehittäjät toivovat nyt, että jokin pienpanimo innostuisi suolistoystävällisen oluen valmistamisesta.

Professori Per Saris avaa etikettömän pullon kruunukorkin, kaataa lasiin 4,5-prosenttista olutta ja pyytää maistamaan.

- Kerrassaan mainiota, täytyy todeta jo ensimmäisen kulauksen jälkeen.

Kyse ei ole mistään ihan tavallisesta oluesta, vaan oluesta, joka sisältää terveellisiä probiootteja.

- Australiassa oli tehty maitohappobakteereista hapanolutta. Koska itse olin aiemmin tehnyt töitä probioottihiivan kanssa, aloin pohtia, voisiko siitä panna olutta, Saris kertoo.

- Ennen toimeen ryhtymistä selvitin, oliko joku muu maailmalla jo tehnyt sillä olutta. Keskustelin myös Viikki Brewing Societyn Olli Mikkosen kanssa, ja hän löysi yhden kokeilun maailmalta.

Hiivaa apteekista

Kyseinen hiiva eli Saccharomyces boulardii luetaan suolistolle hyviin mikro-organismeihin, jotka riittäviä määriä nautittuna antavat terveysedun.

- Saccharomyces boulardii -hiivasta on tehty yli 500 tieteellistä tutkimusta, Saris sanoo.

- Tätä probioottista hiivaa käytetään vähentämään oireita muun muassa akuutissa ripulissa, turistiripulissa, antibioottiripulissa, ärtyneen suolen oireyhtymässä sekä tulehduksellisissa suolistosairauksissa.

Kyseistä hiivaa voi ostaa apteekista.

Professori Per Saris on hyvillään, että kokeilu onnistui.

Kokeilu onnistui

Helsingin yliopiston elintarvike- ja ympäristötieteiden laitokselle hankittiin panimovälineet, ja probioottinen olut pantiin alulle suomalaisesta mallasohrasta huhtikuussa.

Ensin elintarvikemikrobiologian kurssilla tehtiin olutta pieni määrä, sitten Per Saris valmisti tutkija Timo Takalan kanssa huhtikuussa uuden probioottiolutannoksen, jonka valmistukseen käytettiin suomalaista mallasohraa.

- Probioottinen single malt olut valmistui hieman hitaammin kuin tavallinen, mutta muuten kaikki eteni loistavasti. Kuukauden kuluttua pääsimme maistamaan olutta ja totesimme, että hyvää tuli, Saris kertoo.

- Lasin pohjaan laskeutuvan hiivasakankin voi siemaista. Se ei maistu hiivalta, koska kyseessä ei ole klassinen hiiva, vaan probiootti.

Reseptiä hiotaan

Per Saris tekee yhteistyötä myös Luonnonvarakeskuksen (Luke) kanssa, kun saa käyttöönsä ensimmäisen erän kotimaista humalaa. Lukessa on etsitty perinteisiä, vanhoja suomalaisia humalalajikkeita.

Probioottinen olut kiinnostaa myös panimoita. Per Saris ja Viikki Brewing Society hioo reseptiä nyt yhden panimon kanssa, ja toivoo, että jokin pienpanimo alkaisi valmistaa probioottista olutta.

- Ehkä sitä saisi aluksi vain jostain helsinkiläisestä kapakasta, mutta jos kiinnostusta riittää, ehkä joskus tulevaisuudessa sitä saisi vielä ympäri Suomea, Saris sanoo.

- Probioottinen olut voisi osaltaan auttaa pitämään terveydelle tärkeää suolistomikrobistoa tasapainossa.